《送后溪先生龙门赋别》
宋代·度正

皇帝龙飞庆元元，尽收耆旧为羽翰。
谁生党论中譁諠，一日剪落堪悲酸。
谓曲为直忠为奸，谓麟为虎鸱为鸾。
朱刘章陈坐讥弹，彭吕继之何摧残。
自从阿衡扃九原，至今草木犹衔冤。
馀波滔天如惊湍，一落其中无全安。
五年天子御金銮，恭己南面朝衣冠。
有一新进当谏垣，前言刘某入祠官，
乞加竄逐风朝端。天子曰噫子甘盘，
须发雪白心甚丹。徒居房陵圣恩宽，
公心怡然无怨颜。秋风萧萧零露漙，
浮云散开雨脚乾。公今度栈车北辕，
有客越境追征鞍。天之降材良独难，
达则致君穷立言。曩时夫子投杏坛，
删诗定书传渊骞。春秋一字诛黄泉，
万世贼乱心胆寒。子舆赋归辞惠宣，
仁义七篇皆肺肝。伏羲六画义深玄，
文王明之当忧患。降周迄孔世莫传，
东溪先生抽关键。发挥绝学穷根源，
惜哉遗藁今未完。先生乱思真奇观，
庶几后生窥成编。君王旧学非终捐，
愿言珍重勤加餐。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。